ΓΡΑΠΤΗ ΕΡΩΤΗΣΗ E-2042/03

υποβολή: Marco Pannella (NI), Maurizio Turco (NI), Emma Bonino (NI),Marco Cappato (NI), Benedetto Della Vedova (NI), Gianfranco Dell'Alba (NI)και Olivier Dupuis (NI) προς την Επιτροπή

(19 Ιουνίου 2003)

Θέμα: Δολοφονία στην Καμπότζη του Poul Vin, στελέχους του αντιπολιτευόμενου κόμματος Sam Raisi Party και πρωτοβουλίες της Ένωσης ενόψει των εκλογών της 28ης Ιουλίου 2003

Έχονταςπόψη ότι σήμερα, 4 Ιουνίου 2003, στην τοποθεσία Bous L-hong, της περιφέρειας O'Raing Euv, στην επαρχία Kompong Cham, βρέθηκε δολοφονημένος ο Poul Vin, 23 χρόνων, στέλεχος του Sam Raisi Party, ο οποίος θα αναλάμβανε την ευθύνη του προγράμματος της προεκλογικής εκστρατείας του κόμματος και του οποίου ο πατέρας Poul Vin είναι, επίσης, εδώ και πολλά χρόνια στέλεχος του SRP·

Δεδομένης της συνεχούς επιδείνωσης της κατάστασης των ανθρωπίνων και πολιτικών δικαιωμάτων στην Καμπότζη ενόψει των εκλογών της 27ης Ιουλίου, που θα διενεργηθούν παρουσία των παρατηρητών της Επιτροπής· Θα επιθυμούσαμε να μάθουμε από την Επιτροπή εάν:

- δεν πιστεύει ότι οφείλει να προειδοποιήσει την καμποτζιανή κυβέρνηση πως εάν συνεχίσουν να διαπράττονται παρόμοιες εγκληματικές ενέργειες αυτό θα συνεπαχθεί άμεση διακοπή οποιασδήποτε μορφής βοήθειας εκ μέρους της ΕΕ λόγω έκδηλης, συνεχούς και σοβαρής παραβίασης των ανθρωπίνων δικαιωμάτων και των δημοκρατικών αρχών, που αποτελούν πρωταρχικούς στόχους της συνεργασίας μεταξύ ΕΕ και Καμπότζης για την περίοδο 2002-2004·

- δεν εκτιμά ότι η παραπάνω προειδοποίηση, γενόμενη έγκαιρα και με επείγοντα χαρακτήρα, προτού ακόμη ξεκινήσει η προεκλογική εκστρατεία για τις εκλογές της 27ης Ιουλίου, θα μπορούσε, τελικώς, να αποτελέσει ουσιαστικό μέτρο προκειμένου να εξασφαλιστεί η τήρηση των νόμων και των συμφωνιών που έχουν καταστρατηγηθεί καθώς και μία πολιτισμένη, ήρεμη και δημοκρατική διεξαγωγή της προεκλογικής εκστρατείας και της ζωής των πολιτών στην Καμπότζη·

Απάντηση του κ. Patten Εξ ονόματος της Επιτροπής

(15 Ιουλίου 2003)

Η Επιτροπή παρακολουθεί από κοντά την πολιτική κατάσταση στην Καμπότζη ενόψει των επερχόμενων εθνικών εκλογών στις 27 Ιουλίου 2003.

Η Ευρωπαϊκή Αποστολή Παρατηρητών για τις Εκλογές έφθασε στην Καμπότζη στα μέσα Ιουνίου 2003 με στόχο να αξιολογήσει ανεξάρτητα και αμερόληπτα την όλη εκλογική διαδικασία. Το νομικό πλαίσιο, η ανεξαρτησία και η αμεροληψία των διοικήσεων που συμμετέχουν ση διαχείριση της εκλογικής διαδικασίας καθώς και το πολιτικό κλίμα που επικρατεί κατά την προεκλογική και μετεκλογική περίοδο, είναι μερικά από τα θέματα τα οποία θα καλύψει η αξιολόγηση της εν λόγω αποστολής.

Το κλίμα βίας κατά την προεκλογική περίοδο είναι ένα πρόβλημα το οποίο έχει επισημάνει η Ένωση για τις εκλογές που διεξήχθησαν το 1998 και το 2002. Παρόλο που οι πιο πολλοί παρατηρητές συμφωνούν ότι το κλίμα βίας φαίνεται ότι έχει μειωθεί, αποτελεί, ωστόσο, πρόβλημα και γιάυτές τις εκλογές το οποίο θα παρακολουθηθεί από κοντά.

Η αποστολή της Ένωσης που παρακολούθησε τις κοινοτικές εκλογές το 2002 κατέληξε στο συμπέρασμα ότι άσχετα από το γεγονός εάν η βία η οποία επεκράτησε κατά την προεκλογική περίοδο είχε πολιτικά κίνητρα, επηρέασε παρόλα αυτά αρνητικά την εκλογική διαδικασία. Η ευρωπαϊκή αποστολή για την παρακολούθηση των εκλογών του 2002 ζήτησε από την κυβέρνηση της Καμπότζης να εξασφαλίσει χωρίς καθυστέρηση ότι αυτοί που ευθύνονται για τις εγκληματικές πράξεις θα δικαστούν.

Η κυβέρνηση της Καμπότζης, κατά την προετοιμασία των εκλογών του 2003 για την Εθνική Συνέλευση, έλαβε διάφορα μέτρα για τη διευθέτηση της κατάστασης και ενέκρινε τον Ιανουάριο του 2003 ένα σχέδιο δράσης για τη βελτίωση της ασφάλειας των επόμενων εκλογών. Την πρωτοβουλία αυτή ακολούθησε μια κοινή οδηγία του Υπουργείου Εσωτερικών και της Εθνικής Επιτροπής για τις Εκλογές στο τέλος Μαΐου 2003 στην οποία επαναλαμβάνεται ο ρόλος και η αναγκαία συνεργασία των τοπικών αρχών σε όλα τα επίπεδα κατά τη διεξαγωγή των εκλογών (υπενθυμίζοντας τηνποχρέωση ουδετερότητας, αμεροληψίας, και συνεργασίας σε όλα τα θέματα συμπεριλαμβανομένης της ασφάλειας). Επιπλέον, η Εθνική Επιτροπή για τις Εκλογές άρχισε μία δημόσια εκστρατεία κατά της βίας και του εκφοβισμού μέσω διαφημίσεων στην τηλεόραση. Η αποτελεσματική εφαρμογή των διατάξεων αυτών θα ελεγχθεί από όλους τους ενδιαφερόμενους φορείς, και ιδίως από την ευρωπαϊκή αποστολή για την παρακολούθηση των εκλογών.

Αν και η Επιτροπή ελπίζει ειλικρινά ότι η ύπαρξη της ευρωπαϊκής αποστολής για την παρακολούθηση των εκλογών θα βοηθήσει στο να μειωθεί το κλίμα βίας κατά την περίοδο που προηγείται της ημέρας των εκλογών, παρόλα αυτά η Ένωση θα συνεχίσει να παρακολουθεί από κοντά την κατάσταση και να είναι έτοιμη να λάβει συμπληρωματικά μέτρα, εάν χρειαστεί.